ΓΡΑΠΤΗ ΕΡΩΤΗΣΗ E-0792/97 υποβολή: Jean-Yves Le Gallou (NI) προς την Επιτροπή (10 Μαρτίου 1997)

Θέμα: Πρόγραμμα URBAN (αστικές περιοχές)

Θα μπορούσε η Επιτροπή να αναφέρει το περιεχόμενο των δράσεων που έχουν προβλεφθεί για την κοινότητα των Mureaux dans les Yvelines, στο πλαίσιο του κοινοτικού προγράμματος URBAN (κονδύλι Β2-145) και τον πλήρη κατάλογο των ενώσεων ή οργανισμών που επιχορηγούνται από αυτό το πρόγραμμα μαζί με το ακριβές ποσό των επιχορηγήσεων;

Απάντηση της κας Wulf-Mathies εξ ονόματος της Επιτροπής (6 Μαΐου 1997)

Το πρόγραμμα Urban - Les Mureaux διαρθρώνεται γύρω από τρείς άξονες που έχουν ως στόχους: τη διευκόλυνση της πρόσβασης του πληθυσμού των συνοικιών στην απασχόληση, τη διατήρηση και την ανάπτυξη της οικονομικής δραστηριότητας στις συνοικίες και τη βελτίωση της ελκυστικότητάς τους, ευνοώντας την ένταξή τους στις περιοχές απασχόλησης.

Στην επίτευξη αυτών των στόχων συμβάλλουν διάφορα μέτρα συνολικού προϋπολογισμού 17,04 εκατ. ECU, εκ των οποίων 7 εκατ. ECU προέρχονται από τα διαρθρωτικά ταμεία 7

Σύμφωνα με τα στοιχεία που διαθέτει σήμερα η Επιτροπή, έχουν αναληφθεί οι ακόλουθες ενέργειες.

Άξονας 1

- Μέτρο 1: καταπολέμηση του αναλφαβητισμού

Δημιουργία ενός χώρου πληροφόρησης για την εξέταση, την κατάρτιση και τον προσανατολισμό των κατοίκων, και για την παροχή των κατάλληλων μέσων στους κοινωνικοοικονομικούς εταίρους. Κύριος του έργου είναι ο δήμος. 200 γυναίκες έχουν ήδη παρακολουθήσει μαθήματα.

- Μέτρο 2: διάφορες μορφές παιδικών σταθμών

Δημιουργία ενός ευκαιριακού παιδικού σταθμού, ενός κέντρου για τους γονείς και τα παιδιά «les primevθres» και ενός παιδικού σταθμού τον οποίο διαχειρίζονται οι γονείς. Φορέας του έργου είναι ο δήμος. Το προκαταρκτικό σχέδιο θα πρέπει να ολοκληρωθεί το πρώτο τρίμηνο του 1997.

- Μέτρο 3: κέντρο απασχόλησης (κατασκευή κεντρικού κτιρίου)

Δημιουργία ενιαίας κοινωνικής «θυρίδας»: για τοπικές ανάγκες, κέντρο απασχόλησης για το τοπικό σχέδιο ένταξης στην οικονομία και αίθουσες για την κατάρτιση και την καταπολέμηση του αναλφαβητισμού. Κύριος του έργου είναι ο δήμος. Κατασκευάζεται το κτίριο, τα εγκαίνια του οποίου προβλέπονται για το πρώτο εξάμηνο του 1998.

- Μέτρο 3α: επιχειρήσεις ένταξης στην απασχόληση

Δημιουργία και λειτουργία επιχειρήσεων ένταξης στην απασχόληση μεταξύ των οποίων περιλαμβάνεται εστιατόριο επιχειρήσεων, το Cana, που λειτουργεί ήδη από τον Ιουνίο του 1996, σχέδια για ένα σιδερωτήριο - επιδιορθωτήριο - χώρο φύλαξης και πώλησης ενδυμάτων (η μελέτη βιωσιμότητας που πραγματοποιήθηκε τον Οκτώβριο του 1996) και η επέκταση των δραστηριοτήτων της υφιστάμενης επιχείρησης ένταξης στην απασχόληση «Triporteurs» (η μελέτη βιωσιμότητας θα πραγματοποιηθεί το 1997).

Άξονας 2

- Μέτρο 7: στέγαση των δραστηριοτήτων στις συνοικίες

Ο φορέας του έργου έχει ήδη προβεί στην αναδιαρρύθμιση των ισογείων χώρων κτιρίων που βρίσκονται στις παρυφές της συνοικίας «Musiciens» και την επέκταση τους με νέες κατασκευές. Ο φορέας Opievoy έχει προβεί σε αλλαγή χρήσης τεσσάρων χώρων στον πύργο Bizet. Στην πρώτη φάση πρόκειται να κατασκευαστούν δύο χώροι. Εχουν ολοκληρωθεί μελέτες και αναμένεται η προκήρυξή τους. Ο δήμος πρόκειται να κατασκευάσει ένα μέτωπο απέναντι από το εμπορικό κέντρο. Ο δήμος ξεκίνησε τη διαδικασία αγοράς της έκτασης.

- Μέτρο 7α: ανακαίνιση του εξοπλισμού της γειτονιάς

Ενίσχυση των εξοπλισμών άθλησης της γειτονιάς (κέντρο Brossolette). Το έργο έχει αναλάβει ο δήμος. Η προκήρυξη προβλέπεται για το πρώτο τρίμηνο του 1997 και τα έργα μέσα στο 1997.

Άξονας 3

- Μέτρο 8: οδικές μεταφορές

Εγκατάσταση σημείων πληροφόρησης. Αλλαγή της σήμανσης λεωφορείων. Φορείς του έργου είναι ο δήμος και οι διαδημοτικές αρχές του Val de Seine (Syndicat intercommunal du contrat de ville du Val de Seine). Οι ενέργειες πληροφόρησης και σήμανσης προβλέπονται για το 1997.

- Μέτρο 9: οι κάθετοι οδοί

Προβλέπεται η δημιουργία και η ολοκλήρωση της χάραξης των δρόμων με κατεύθυνση νοτιοδυτικά, για τη σύνδεση των συνοικιών που βρίσκονται ανατολικά της βιομηχανικής περιοχής. Φορέας του έργου είναι ο δήμος. Οι εργασίες ξεκίνησαν το τελευταίο τρίμηνο του 1996 στο νότιο τμήμα.

- Μέτρο 10: προνομιακή σύνδεση των συνοικιών με το κέντρο της πόλης: Ο μίτος της Αριάνδης

Διευθέτηση χώρων δημόσιας χρήσης που διασχίζουν τις συνοικίες και της συνδέουν με το κέντρο της πόλης. Φορέας του έργου είναι ο δήμος. Οι εργασίες έχουν ήδη ξεκινήσει.

Εφαρμόζοντας την αρχή της επικουρικότητας, οι αποφάσεις που αφορούν την κατανομή των πιστώσεων για κάθε μεμονωμένο έργο ανήκει στην αρμοδιότητα του κράτους μέλους και υλοποιούνται στα πλαίσια των τοπικών επιτροπών προγραμματισμού. Ο πλήρης κατάλογος των ενώσεων ή των οργανισμών που τυγχάνουν επιχορήγησης πρόκειται να γνωστοποιηθεί στην Επιτροπή κατά τη σύγκληση της επόμενης επιτροπής παρακολούθησης.